

VLADA REPUBLIKE HRVATSKE

Zagreb, 6. prosinca 2019.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo zaštite okoliša i energetike |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | **Prijedlog odluke o davanju koncesije društvu TERME TUHELJ d.o.o., za zahvaćanje mineralnih i geotermalnih voda za sport i rekreaciju** |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

- PRIJEDLOG -

Na temelju članka 189. stavka 1. točke 2. Zakona o vodama (»Narodne novine«, broj: 66/19) Vlada Republike Hrvatske je na sjednici održanoj \_\_\_\_\_\_\_\_\_\_\_2019. godine donijela

**ODLUKU**

**O DAVANJU KONCESIJE DRUŠTVU TERME TUHELJ d.o.o.,**

**ZA ZAHVAĆANJE MINERALNIH I GEOTERMALNIH VODA**

**ZA SPORT I REKREACIJU**

I.

Vlada Republike Hrvatske daje društvu TERME TUHELJ d.o.o., Tuheljske Toplice, Ljudevita Gaja 4 (u daljnjem tekstu: Koncesionar), neposredno na zahtjev, koncesiju za zahvaćanje mineralnih i geotermalnih voda za sport i rekreaciju (u daljnjem tekstu: Koncesija), nakon prethodno pribavljenih Koncesijskih uvjeta Hrvatskih voda - Vodnogospodarskog odjela za gornju Savu, KLASA: 325-03/19-03/0000014 URBROJ: 374-25-2-19-11, od 11. studenoga 2019. godine.

II.

Na temelju Koncesije, Koncesionar stječe pravo zahvaćanja mineralnih i geotermalnih voda iz termalnog izvora 1 - kaptaža „Dadino vrelo“ (koordinate izvora HTRS96/TM: E 444815, N 5103491) na k.č.br. 1479/32, Pumpna stanica "Kaptaža 1" i gospodarsko dvorište "Kaptaža 1", ukupne površine 61 m², upisanoj u zk.ul.br. 2696 k.o. Črešnjevec, te termalnog izvora 2 - kaptaža „Mali bazen“ (koordinate izvora HTRS96/TM: E 444806, N 5103438) na k.č.br. 2672, Stari bazeni i zgrada u Tuheljskim Toplicama, ukupne površine 5899 m², upisanoj u zk.ul.br. 2538 k.o. Črešnjevec, a u vlasništvu Koncesionara (1/1), do ukupno maksimalne količine iz oba izvora Q = 500.000 m3/god., odnosno maksimalne crpne količine do q = 30 l/s.

III.

Koncesija se daje na rok od 30 godina od dana sklapanja ugovora o koncesiji.

IV.

Za danu Koncesiju, Koncesionar je dužan plaćati naknadu za koncesiju koja se sastoji od jednokratne i godišnje naknade za koncesiju.

Jednokratna naknada za koncesiju iznosi 160.500,00 kn, a Koncesionar ju je dužan platiti u roku od 60 dana od dana sklapanja ugovora o koncesiji.

Nakon isteka svake pojedine godine korištenja Koncesije, za ukupnu količinu zahvaćene vode, Hrvatske vode će rješenjem odrediti iznos godišnje naknade za koncesiju i dinamiku plaćanja, sukladno odredbama važeće uredbe kojom se uređuju uvjeti davanja koncesija za gospodarsko korištenje voda u toj godini.

V.

Na temelju ove Odluke, sukladno članku 190. stavku 1. Zakona o vodama, Ministarstvo zaštite okoliša i energetike, u ime Republike Hrvatske, sklopit će s Koncesionarom ugovor o koncesiji, kojim će se detaljnije urediti koncesijski odnos, u skladu sa zakonom.

Ako Koncesionar u roku od 60 dana od dana objave ove Odluke u »Narodnim novinama« ne sklopi ugovor o koncesiji, gubi sva prava određena ovom Odlukom.

VI.

Protiv ove Odluke žalba nije dopuštena, ali se može pokrenuti upravni spor podnošenjem tužbe Upravnom sudu u Zagrebu, u roku 30 dana od dana objave ove Odluke u »Narodnim novinama«.

VII.

Ova Odluka stupa na snagu danom donošenja, a objavit će se u »Narodnim novinama«.

Klasa:

Urbroj:

Zagreb,

PREDSJEDNIK

mr. sc. Andrej Plenković

OBRAZLOŽENJE

UZ PRIJEDLOG ODLUKE O DAVANJU KONCESIJE DRUŠTVU TERME TUHELJ d.o.o., ZA ZAHVAĆANJE MINERALNIH I GEOTERMALNIH VODA

ZA SPORT I REKREACIJU

Društvo TERME TUHELJ d.o.o., Tuheljske Toplice, Ljudevita Gaja 4, zatražilo je od Ministarstva zaštite okoliša i energetike davanje koncesije za zahvaćanje mineralnih i geotermalnih voda radi korištenja za sport i rekreaciju neposredno na zahtjev, za potrebe termalnog rekreacijskog centra „Terme Tuhelj“ u Tuheljskim Toplicama, iz razloga što je ugovor o koncesiji za prethodni vremenski period prestao važiti. Prethodni ugovor o koncesiji na snazi je bio od 3. lipnja 1998. do 3. lipnja 2018., i istim je bilo dozvoljeno maksimalno zahvaćanje vode u količini od 946.080 m3/godišnje.

Podnositelj zahtjeva je, na osnovu prethodnog perioda ukupno zahvaćenih količina vode, procijenio da mu je godišnja potreba za vodom manja od prethodno dodijeljene te je navedenim zahtjevom zatraženo zahvaćanje vode iz dva vlastita izvorišta mineralne i geotermalne vode u k.o. Črešnjevec: termalnog izvora 1 - kaptaža „Dadino vrelo“ na k.č.br. 1479/32 te termalnog izvora 2 - kaptaža „Mali bazen“ na k.č.br. 2672, do ukupno maksimalne količine iz oba izvora Q = 500.000 m3/god., odnosno maksimalne crpne količine do q = 30 l/s.

Od isteka koncesije za prethodni vremenski period do sklapanja novog ugovora o koncesiji evidentiraju se zahvaćene količine vode, putem očevidnika o zahvaćenim količinama vode. Evidentirane količine vode predstavljaju osnovu za izračun naknade s obilježjima naknade za koncesiju, u razdoblju do sklapanja novog ugovora o koncesiji, sukladno važećem Zakonu o koncesijama.

Uzimajući u obzir da su uredno podmirene sve obveze s osnova naknade za koncesiju za prethodni koncesijski period, Ministarstvo zaštite okoliša i energetike je obavilo sve potrebne predradnje te je zatražilo od Hrvatskih voda stručno mišljenje i koncesijske uvjete za davanje nove koncesije.

Hrvatske vode, Vodnogospodarski odjel za gornju Savu, dostavile su, sukladno odredbama članka 199. stavka 2. točke 10. i članka 180. stavka 1. točke 1. Zakona o vodama („Narodne novine“, broj 66/19), svoje pozitivno stručno mišljenje i izradile Koncesijske uvjete KLASA: 325-03/19-03/0000014 URBROJ: 374-25-2-19-11, od 11. studenoga 2019. godine, koji su sastavni dio budućeg ugovora o koncesiji.

Koncesija se daje na razdoblje od 30 godina računajući od dana sklapanja ugovora o koncesiji, sukladno odredbi članka 2. točke 4. Uredbe o uvjetima davanja koncesija za gospodarsko korištenje vode („Narodne novine“, br. 89/10, 46/12, 51/13 i 120/14).

Jednokratna naknada za koncesiju, utvrđena predmetnom Odlukom, iznosi 160.500,00 kn, a Koncesionar ju je dužan platiti najkasnije 60 dana od dana potpisivanja ugovora o koncesiji. Nakon isteka svake pojedine godine korištenja Koncesije, za ukupnu količinu zahvaćene vode, Hrvatske vode će rješenjem odrediti iznos godišnje naknade za koncesiju i dinamiku plaćanja, sukladno odredbama važeće uredbe kojom se uređuju uvjeti davanja koncesija za gospodarsko korištenje voda u toj godini.

Naknade za koncesiju dijele se između države i jedinice područne (regionalne) samouprave na čijem se području ostvaruje koncesija tako da udio jedinice područne (regionalne) samouprave iznosi 80%, a države 20%.

Sukladno odredbi članka 189. stavka 1. točke 2. Zakona o vodama, predmetnu Odluku donosi Vlada Republike Hrvatske.

Na temelju donesene Odluke, Ministarstvo zaštite okoliša i energetike, kao Davatelj koncesije, će u ime Republike Hrvatske, s društvom TERME TUHELJ d.o.o., sklopiti ugovor o koncesiji.

Ugovorom o koncesiji detaljnije će se urediti koncesijski odnos između Davatelja koncesije i Koncesionara. Ugovor o koncesiji sadržavat će i odredbu prema kojoj je promjena naknade za koncesiju moguća temeljem indeksacije vezane uz promjenu tečaja kune i eura u odnosu na fluktuaciju tečaja, indekse potrošačkih cijena, izmjene posebnog propisa u dijelu kojim se uređuje visina i način plaćanja naknade za koncesiju odnosno gospodarskih okolnosti koje značajno utječu na ravnotežu odnosa naknade za koncesiju i procijenjene vrijednosti koncesije.